钦定古今图书集成/明伦汇编/闺媛典/第203卷 > 查懋功妻徐氏
## 钦定古今图书集成/明伦汇编/闺媛典/第203卷 > 查懋功妻徐氏

按《海宁县志》：徐氏，诸生查懋功妻。夫亡，年十九，破镜
见志，苦节终身。茅鹿门坤作《半镜赞》曰：“嗟彼镜兮圆
如月，半面照之光如缺。一以寘于夫之怀，一以留为
妇之玦。生同衾兮死同穴，千秋之下化作双龙剑兮，
雌雄相随共超忽。呜呼！世之所谓婺宿之精兮，予载
书之名不灭。”观察刘宪龙作《破镜行》云：“君不见，一声
旅雁叫孤雏，带月飞来影自疏。又不见芜原城头返
哺乌，归飞提提鸣呜呜。人生节孝当如此，烈妇闻之
泣不止。忆昔当年嫁与君，频望妆楼祝镜神。愿作松
萝千岁古，与君双栖共一身。讵知变化不须臾，白日
黄泉路忽殊。闭玉埋香宁复旦，夜台寂寞谁相愉。几
番欲葬青丘草，回首高堂不敢道。无”夫有妇应同死。
有母无儿仗谁老？可怜此恨无人说，哭把菱花对君
折。从今罢却黄金妆，寸心暗誓《南楼月》。为君养兮温
凊，为君守兮名节。宜将黄鹄故雄心，甘让柏舟之往
烈。